PATVIRTINTA

Užvenčio Šatrijos Raganos gimnazijos

direktoriaus birželio 26 d.

įsakymu Nr. V-187

**KELMĖS RAJONO UŽVENČIO ŠATRIJOS RAGANOS GIMNAZIJOS**

**MOKINIŲ ELGESIO TAISYKLĖS**

**I. BENDROSIOS NUOSTATOS**

1. Taisyklės parengtos siekiant sukurti Užvenčio Šatrijos Raganos gimnazijos ir jos aplinkos saugią, draugišką ir bendradarbiavimu grįstą atmosferą bei reglamentuoti mokinių elgesio normas.

2. Užvenčio Šatrijos Raganos gimnazija ugdo mokinių vertybines nuostatas, leidžiančias tapti doru, atsakingu ir patriotišku žmogumi, gebančiu sėkmingai gyventi ir kurti nuolat kintančiame pasaulyje.

3. Užvenčio Šatrijos Raganos gimnazijos mokinių elgesio taisyklės (toliau vadinama – Taisyklės) reglamentuoja mokinių darbą ir vidaus tvarką gimnazijoje bei apibrėžia bendrąsias mokinių elgesio normas, mokinių skatinimą, poveikio bei prevencines priemones.

4. Mokinių elgesio taisyklės parengtos vadovaujantis Lietuvos Respublikos (toliau – LR) Konstitucija, LR Švietimo įstatymu, LR Vaiko minimalios ir vidutinės priežiūros įstatymu, LR Vaiko teisių pagrindų įstatymu, Vaiko teisių konvencija, LR Vyriausybės nutarimais, Švietimo ir mokslo ministerijos norminiais aktais, Bendrosiomis programomis, gimnazijos nuostatais, Smurto ir patyčių prevencijos ir intervencijos vykdymo tvarkos aprašu, Gimnazijos pamokų lankomumo apskaitos, kontrolės ir mokyklos nelankymo prevencijos tvarka, Poveikio priemonių taikymo netinkamai besielgiantiems mokiniams tvarkos aprašu bei kitais teisės aktais.

**II. MOKINIŲ ELGESIO TAISYKLĖS**

*5. Mokinio teisės***:**

5.1. mokytis savitarpio pagarba grįstoje, psichologiškai, dvasiškai ir fiziškai saugioje aplinkoje;

5.2. gauti valstybinius standartus atitinkantį išsilavinimą;

5.3. gauti socialinę, psichologinę ir specialiąją pedagoginę bei pirmąją medicinos pagalbą;

5.4. pasirinkti dorinio ugdymo (tikybos arba etikos) programą, pasirenkamąsias mokomųjų dalykų programas ir jų modulius bei neformalaus ugdymo užsiėmimus;

5.5. dalyvauti gimnazijos savivaldoje;

5.6. kreiptis rūpimais klausimais į mokyklos administraciją, mokytojus ir darbuotojus;

5.7. įstatymų nustatyta tvarka ginti savo teises;

5.8. puoselėti savo tautos kalbą, kultūrą, papročius bei tradicijas;

5.9. į nešališką mokymosi pasiekimų įvertinimą;

5.10. į mokymo ir kitų valstybės institucijų paramą atskleidžiant ir ugdant talentus bei gabumus;

5.11. būti supažindintas su saugos reikalavimais bei gimnazijos lokaliais teisės aktais;

5.12. būti tinkamai informuotas apie teises ir pareigas;

2

5.13. nemokamai naudotis gimnazijos biblioteka, informaciniu centru, vadovėliais, kabinetuose esančiu inventoriumi ir informacinių technologijų įranga mokymosi tikslais;

5.14. gauti informaciją apie savo pasiekimų vertinimą (už ką buvai įvertintas, kodėl ir pagal kokius kriterijus);

5.15. nustatyta tvarka gauti mokymą namuose;

5.16. gauti gimnazijoje nemokamą maitinimą įstatymų nustatyta tvarka;

5.17. aktyviai dalyvauti neformaliojo ugdymo veikloje, įvairiuose kultūriniuose renginiuose.

5.18. mokytis nuotoliniu būdu, kai tai reglamentuojama įsakymais, įstatymais.

*6. Mokinio pareigos*:

6.1. laikytis visų mokymo sutarties sąlygų, šių taisyklių ir kitų tvarką reglamentuojančių dokumentų, su kuriais mokiniai supažindinami pasirašytinai, reikalavimų;

6.2. mokantis nuotoliniu būdu vadovautis gimnazijos nuotolinio mokymo tvarkos aprašu ir gimnazijos savarankiško mokymosi tvarka;

6.3. vykdant nuotolinį mokymą reguliariai lankyti pamokas/konsultacijas pagal numatytą mokymo būdą, prisijungti prie elektroninio dienyno, nuotolinio mokymo(si) aplinkos;

6.4. žinoti ir laikytis priešgaisrinės saugos, saugaus eismo, darbo saugos reikalavimų pamokų, pertraukų, renginių ir išvykų metu;

6.5. gerbti Lietuvos Respublikos įstatymus, vėliavą, herbą ir himną. Užvenčio Šatrijos Raganos gimnazijos vėliavą, himną ir kitą atributiką, būti pilietiškai aktyviam, patriotiškai sąmoningam;

6.6. gerbti valstybinę kalbą, tautos kultūrą ir tradicijas;

6.7. kartą per metus pasitikrinti sveikatą;

6.8. viešose vietose elgtis mandagiai, kultūringai, garbingai atstovauti savo gimnazijai; 6.9. gerbti save, mokytojus, mokinius, kitus bendruomenės narius ir nepažeisti jų teisių; elgtis taip, kad šalia esantys nesijaustų nepatogiai; gerbti, saugoti ir tausoti, kas sukurta paties ir kitų;

6.10. vykdyti gimnazijos administracijos, mokytojų ir savivaldos institucijų nutarimus;

6.11. sąžiningai vykdyti pagrindinę savo pareigą – pagal savo gebėjimus stropiai mokytis, sąžiningai ir laiku atlikti skirtas užduotis;

6.12. būti atidžiam ir aktyviam per pamokas; maksimaliai išnaudoti mokyklos teikiamas ugdymosi galimybes;

6.13. nepasiruošus pamokai, neatlikus namų darbų, informuoti mokytoją prieš pamoką;

6.14. nevėluoti ir nepraleisti pamokų be pateisinamos priežasties; susirgus, tą pačią dieną informuoti klasės auklėtoją žodžiu arba raštu; apie praleistas pamokas pateikti paaiškinimą, vadovaujantis „Gimnazijos pamokų lankomumo apskaitos, kontrolės ir mokyklos nelankymo prevencijos tvarka“;

6.15. susirgus ar susižeidus kreiptis į gimnazijos visuomenės sveikatos priežiūros specialistę, informuoti klasės auklėtoją arba dalyko mokytoją, socialinį pedagogą;

6.16. nelankyti gimnazijos sergant užkrečiamomis ligomis (gripas, pedikuliozė, niežai, tymai);

3

6.17. jei dėl objektyvių priežasčių mokytojas negali vesti pamokos, mokinys privalo sąžiningai atlikti kito mokytojo skirtas užduotis, laikytis drausmės ir tvarkos taisyklių, be mokytojo leidimo neišeiti iš klasės;

6.18. fizinio ugdymo, šokio pamokose dėvėti sportinę aprangą;

6.19. valgykloje laikytis higienos reikalavimų, netriukšmauti, nesistumdyti, pagarbiai elgtis su maistu, nesisavinti kitų valgio, nepalikti nenuneštų indų, nesutvarkytų stalų, vykdyti budinčių mokytojų nurodymus;

6.20. laikytis lietuvių kalbos etiketo normų (pasisveikinti, kreiptis, bendrauti ir kt.);

6.21. tausoti gimnazijos turtą, saugoti gimnazijos aplinką, taupyti vandenį ir elektros energiją;

6.22. turintiems laisvą pamoką, gimnazijoje laikytis drausmės ir tvarkos;

6.23. mokantis nuotoliniu būdu atsakingai elgtis virtualioje erdvėje, gerbti savo ir kitų privatumą ir teises;

6.24. rūpintis savo ir kitų bendruomenės narių saugumu: nedelsiant kreiptis pagalbos į suaugusiuosius dėl gresiančio pavojaus, fizinio ir psichologinio smurto (muštynės, patyčios, kita pavojinga veika), pastebėtų įtartinų asmenų;

6.25. laikytis asmens higienos reikalavimų, saugoti savo ir kitų sveikatą;

6.26. rengtis švariai, tvarkingai; viršutiniai rūbai kabinami gimnazijoje esančiose spintelėse ar rūbinėje;

6.27. palaikyti švarą ir tvarką kabinetuose, koridoriuose, valgykloje, salėse, kitose gimnazijos patalpose ir jos teritorijoje. Mokytojui prašant pertraukų metu išeiti iš klasės. Po pamokos palikti tvarkingą klasę, salę;

6.28. nebėgioti koridoriais, nešūkauti, nesistumdyti, nesimušti, nešiukšlinti, nežaisti kamuoliu tam neskirtose vietose, nesispjaudyti, nesikeikti, neįžeidinėti, neužgaulioti, neprasivardžiuoti ir kt.;

6.29. saugoti savo ir tausoti kitų asmeninius daiktus. Už dingusius daiktus ir pinigus gimnazija neatsako;

6.30. baigęs pradinio, pagrindinio ir vidurinio ugdymo programą mokinys privalo atsiskaityti su gimnazijos biblioteka ir grąžinti mokiniui skirtą laikinai naudoti gimnazijos turtą;

6.31. pamokų metu išeiti iš gimnazijos tik su mokyklos vadovo, klasės auklėtojo leidimu, sveikatos priežiūros specialisto rekomendacija arba tėvų prašymu;

6.32. išvykti į renginius tik gimnazijos direktoriui ar jo įgaliotam asmeniui leidus;

6.33. dalyvauti Vaiko gerovės komisijos posėdžiuose, jeigu yra pakviestas atvykti.

*7. Mokiniui draudžiama***:**

7.1. be mokytojo leidimo naudotis mokytojo kompiuteriu;

7.2. be priežasties praleisti pamokas, į jas vėluoti;

7.3. fiziškai (muštis, stumdytis, spardytis ir pan.) ar psichologiškai (pravardžiuoti, šaipytis, tyčiotis, grasinti, ignoruoti ir pan.) tyčiotis iš mokinių ar kitų gimnazijos bendruomenės narių, juos reketuoti;

7.4. tyčiotis elektroninėje erdvėje;

4

7.5. gimnazijoje, jos teritorijoje, poilsio vakaruose ar išvykose, turėti ir vartoti, platinti psichoaktyvias medžiagas (tabako gaminius ir elektroninius jų pakaitalus bei pildykles, alkoholį, narkotikus, energinius gėrimus ir kt.) ar būti apsvaigus nuo jų;

7.6. gimnazijoje, jos teritorijoje ir poilsio vakaruose ar išvykose turėti kortų, ginklų, aštrių daiktų, nuodingų medžiagų, pirotechnikos gaminių ar kitų kenksmingų ir sveikatai pavojingų daiktų;

7.7. Gimnazijoje nesudarinėti turtinių sandorių (pirkti – parduoti).

7.8. pasisavinti svetimus daiktus;

7.9. vartoti necenzūrinius žodžius, žaisti azartinius žaidimus, įžūliai ir provokuojančiai elgtis;

7.10. pamokų metu (išskyrus atvejus, kai šios priemonės yra naudojamos ugdymo procese) naudotis mobiliuoju telefonu, grotuvu, ausinukais ar kita išmaniąja technika. Iš mokinio, pažeidusio šią taisyklę, mokytojas turi teisę paimti telefoną, grotuvą, ausinuką, kitą išmaniąją techniką ir grąžinti ją mokinio tėvams;

7.11. gimnazijoje ir jos teritorijoje mokiniams griežtai draudžiama filmuoti, įrašinėti ar fotografuoti mobiliuoju telefonu kitus asmenis be jų sutikimo. Iš mokinio, pažeidusio šią taisyklę, gimnazija turi teisę paimti telefoną ir grąžinti jį mokinio tėvams;

7.12. įsinešti į mokyklą garso įrašus, literatūrą, laikraščius, žurnalus ir kitus leidinius, kurie tiesiogiai skatina ar propaguoja nacionalinę nesantaiką, žiaurų elgesį, smurtą, pornografiją;

7.13. pamokos metu klasėje, sporto salėje, aktų salėje ir valgykloje dėvėti viršutinius rūbus (striukės, kailiniai, paltai, puspalčiai, lietpalčiai, kepurės ir kt.);

7.14. valgyti pamokų metu;

7.15. nusirašinėti, plagijuoti ir sukčiauti;

7.16. demonstruoti intymumą (intymų bendravimą) gimnazijos patalpose;

7.17. žiemos metu mėtyti sniegą į gimnazijos patalpas, sienas, langus, praeivius ir transporto priemones;

7.18. sporto salėje ir koridoriuose leisti savo atsineštą garso aparatūrą.

**III. MOKINIŲ SKATINIMAS IR POVEIKIO PRIEMONĖS**

*8. Mokiniai skatinami***:**

8.1. mokiniai skatinami už šiuos nuopelnus:

8.1.1. už aktyvų dalyvavimą popamokinėje veikloje;

8.1.2. už pavyzdingą elgesį,

8.1.3. už labai gerą pamokų lankomumą,

8.1.4. už puikius akademinius pasiekimus,

81.5. už įvairius išskirtinius nuopelnus, puikų renginio organizavimą ir kt.;

8.2. mokiniai skatinami šiais būdais:

8.2.1. žodžiu (pagyrimas): klasių auklėtojų, mokytojų pagyrimais;

8.2.2. raštu (padėkos raštas, įrašas elektroniniame dienyne, gimnazijos tinklalapyje):

5

8.2.3. klasių auklėtojų, mokytojų įrašu į elektroninį dienyną;

8.2.4. direktoriaus įsakymu reiškiama padėka įvairiomis progomis;

8.2.5. įteikiant atminimo dovaną;

8.2.6. padėka tėvams;

8.2.7. eksponuojant mokinio darbus gimnazijos viešose erdvėse.

9. Mokiniui, pažeidusiam šias elgesio taisykles, gali būti taikomos drausminės auklėjamojo poveikio priemonės:

9.1. mokinį, nesilaikantį gimnazijos mokinio elgesio taisyklių klasės auklėtojas, mokytojai, administracija ir kiti gimnazijos darbuotojai įspėja žodžiu, teikia Drausmės pažymą, prašo parašyti paaiškinimą, rašo pastabą elektroniniame dienyne, informuoja tėvus ar globėjus;

9.2. mokinio svarstymas gimnazijos Vaiko gerovės komisijoje. Jeigu mokinys reguliariai pažeidinėja šias Taisykles, po trijų svarstymų (arba pagal poreikį – kitaip) gimnazijos Vaiko gerovės komisijoje informacija perduodama rajono savivaldybės administracijos Vaiko gerovės komisijai;

9.3. mokinio daiktų patikrinimas: gimnazijos darbuotojas ir (ar) vadovas arba jo įgaliotas asmuo turi teisę prašyti mokinio parodyti jo asmeninius daiktus. Jeigu gimnazijos administracijai kyla pagrįstų įtarimų, jog mokinys gali turėti draudžiamų daiktų, t.y. gaminių ir/ar medžiagų, kurių apyvarta uždrausta arba ribojama Lietuvos Respublikos įstatymų ar kitų teisės aktų saugumo, sveikatos apsaugos ir kitais visuomenės poreikiais, taip pat kitų gimnazijoje draudžiamų turėti daiktų (reikmenų), gaminių ar medžiagų, kurie nurodyti gimnazijos veiklą reglamentuojančiuose dokumentuose, gimnazijos administracija turi teisę patikrinti mokinių individualias spinteles. Mokinio daiktai negali būti tikrinami negavus jo sutikimo ir (ar) jam nedalyvaujant;

9.4. pagrįstų fizinių veiksmų panaudojimas: pagrįsti fiziniai veiksmai gali varijuoti nuo stovėjimo tarp mokinių, gresiant potencialiam atviram jų konfliktui, stovėjimo prieš mokinį, siekiant užkirsti kelią pavojingam mokinio elgesiui (pavyzdžiui, siekiant atitverti kelią prie lango, jei mokinys grasina iššokti, ar pan.), vedimo paėmus už rankos iki mokinio sulaikymo, fiziškai apribojant mokinio veiksmus. Mokinio sulaikymas gali būti naudojamas tik ekstremaliose situacijose (pavyzdžiui, kai siekiama nutraukti mokinių muštynes, jeigu nėra kitų galimybių jų išskirti, nenaudojant fizinės intervencijos; kai siekiama nutraukti mokinio save žalojantį elgesį, jį apglėbiant ir laikant tol, kol mokinys nurims, ir pan.);

9.5. už itin sunkius nusižengimus gimnazijoje ar išvykose (kito asmens sveikatos sutrikdymą, psichoaktyvių medžiagų vartojimą ar platinimą ir kt.) iš karto informuojami mokinio tėvai ar globėjai ir policija;

9.6. mokiniams, pakartotinai pažeidusiems naudojimosi mobiliuoju ryšiu gimnazijoje taisykles, gimnazija turi teisę uždrausti į patalpas ir teritoriją įsinešti mobiliojo ryšio priemones;

9.7. už sugadintą gimnazijos inventorių atlyginama nuperkant naują inventorių arba įnešant pinigus į gimnazijos atsiskaitomąją sąskaitą.

6

**IV. BAIGIAMOSIOS NUOSTATOS**

10. Priimtą į gimnaziją mokinį su šiomis Taisyklėmis supažindina klasės auklėtojas. Mokinys supažindinamas pasirašytinai.

11. Taisyklės skelbiamos gimnazijos internetinėje svetainėje, kabinetuose.

12. Tėvai su mokinių elgesio taisyklėmis supažindinami žinute per elektroninį dienyną su nuoroda į mokyklos internetinę svetainę. Mokinių taisyklės tėvams primenamos kiekvienų mokslo metų pirmojo susirinkimo metu.

12.1. Klasių auklėtojai, dalykų mokytojai mokinius pasirašytinai supažindina su saugaus elgesio, tvarkos ir darbo taisyklėmis mokomųjų dalykų kabinetuose, sporto salėje ar vykstant į išvykas.

13. Mokytojai pakartotinai supažindina mokinius su šiomis Taisyklėmis, jei pastebi, kad mokiniai aplaidžiai laikosi jose reglamentuotų elgesio normų.

14. Taisyklės gali būti keičiamos, papildomos, keičiantis įstatymams, keičiant gimnazijos darbo organizavimą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA

Užvenčio Šatrijos Raganos gimnazijos tarybos

2020 m. birželio d. posėdžio

protokoliniu nutarimu (protokolas Nr. )